Degouezhet on bremañ d'ar poent ma c'hellan reiñ da anavezout e berr gerioù a pezh a ya d'ober penn-natur enkadenn hon amzer. Kaoz zo eus an darempred etre an hinienn hag ar gevredigezh. Biskoazh n'eo bet emskiantoc'h an hinienn da vezañ dindan dalc'h ar gevredigezh. Padal ne sell ket ouzh an dalc'h-mañ evel un dra vat, evel un ere organek, evel un nerzh gwareziñ, met kentoc'h evel ur gourdrouz war e wirioù naturel, pe zoken war e vezoud ekonomikel. Ouzhpenn-se, e savlec'h  sokial a ra da dechoù emgar e voud dont war-wel dalc'hmat, tra ma ya da goll a-dammigoù e dechoù sokial, a vez gwanoc'h dre natur. An holl voudoù denel, forzh pe savlec'h sokial a vefe ganto, a c'houzañv diwar an argerzh koll-mañ. Bac'het int hep dezho gouzout gant o emgarantez, brizh aon a zeu dezho, digenvez ha diouer a ra dezho al levenez da vevañ, eeunek, simpl ha glan. N'hall ket an den kavout ur ster d'e vuhez, a vez berr hag arvarus, nemet en em rofe d'ar gevredigezh.